b'\n_START_ARTICLE_\nVarude juhtimise s\xc3\xbcsteem\n_START_PARAGRAPH_\nVarude juhtimise s\xc3\xbcsteem (inglise keeles vendor-managed inventory; VMI) on tarnija poolt juhitud kauba s\xc3\xbcsteem._NEWLINE_See logistiline lahendus on k\xc3\xb5ige levinum Kesk-Euroopas, kuid kasutusel on see \xc3\xbcle maailma. Eestis on VMI-d kasutatud juba peaaegu viimased 20 aastat. VMI lahendust pakuvad Eestis v\xc3\xa4hesed ettev\xc3\xb5tted. VMI-ga v\xc3\xa4henevad logistilised kulutused ning klient peab v\xc3\xa4hem muretsema, et tema kaubavarud oleksid \xc3\xb5igel ajal \xc3\xb5iges kohas._NEWLINE_VMII-s\xc3\xbcsteem t\xc3\xa4hendab, et tarnija kontrollib kliendi kaubavarusid. Tavaliselt t\xc3\xb6\xc3\xb6tab kaubaost nii, et tellija esitab tellimuse ja tarnija saadab soovitud kauba kohale. VMI puhul jagab ostja infot l\xc3\xa4bim\xc3\xbc\xc3\xbcgi ja hetke laoseisu kohta ning tarnija saab saata kaupa vastavalt vajadusele juurde.  Klient ei pea ise kaubavarude olemasolu \xc3\xbcle muretsema. Tarnija teeb selle osa t\xc3\xb6\xc3\xb6st \xc3\xa4ra ja peab tagama, et kliendil oleks piisavas koguses kaupa kogu aeg olemas. Sellega hoitakse kokku ka logistilisi kulutusi. Selle asemel, et inimesed k\xc3\xa4iksid kontrollimas kaubavarusid v\xc3\xb5i koostaksid tellimusi, teevad kogu t\xc3\xb6\xc3\xb6 \xc3\xa4ra arvutid ning inimestel j\xc3\xa4\xc3\xa4b \xc3\xbcle vaid asju kontrollida ja kinnitada. _NEWLINE_Selleks, et VMI t\xc3\xb6\xc3\xb6taks t\xc3\xb5husalt, on vaja tarnijal t\xc3\xa4ielikku ligip\xc3\xa4\xc3\xa4su vajalikele andmetele. Oluline on teada, millised on kliendi varude suurused, tarneplaan, tuleviku prognoos ning m\xc3\xbc\xc3\xbcgi aruanded. Kahel osapoolel tuleb kokku leppida ka vastutuse osa. Algselt on vastutav tarnija, kuid   mingil hetkel peab vastutus \xc3\xbcle minema kliendile. Selleks, et k\xc3\xb5ik toimiks kasumit tootes, tuleb vajalikud detailid omavahel kokku leppida.\n_START_SECTION_\nVMI t\xc3\xb6\xc3\xb6protsessid\n_START_PARAGRAPH_\nVMI koosneb p\xc3\xb5hiliselt neljast osast: andmeside, arvutused, aruandlus ning j\xc3\xa4lgimine. Selleks, et s\xc3\xbcsteem toimiks, tuleb t\xc3\xa4ita k\xc3\xb5iki nimetatud punkte. Algselt on kaup toodud tarnija lattu ning vastavalt tellimustele hakatakse kaupa kliendile toimetama. VMI saab alguse kliendist, kes peab edastama tootetugevuse aruande tarnijale. See sisaldab k\xc3\xb5ike vajalikku m\xc3\xbc\xc3\xbcgi ning inventuuri kohta. VMI tarkvara anal\xc3\xbc\xc3\xbcsib seej\xc3\xa4rel saadud andmeid ning loob tellimused. Erinevad valemid annavad kokku tellimusnimekirja. Arvutustes kasutatakse prognooside, m\xc3\xbc\xc3\xbcgi sageduse ning teiste m\xc3\xbc\xc3\xbcgitegurite informatsiooni. Seej\xc3\xa4rel peab tarnija \xc3\xbcle vaatama automaatselt tehtud tellimuse ning vajadusel tegema selles parandusi v\xc3\xb5i saatma kinnituse ning ostuarve kliendile. Kui kinnitus on antud, saab tarnija panna kauba teele.\n_START_SECTION_\nEesm\xc3\xa4rk\n_START_PARAGRAPH_\nPeamiselt p\xc3\xbc\xc3\xbctakse ettev\xc3\xb5tte tegevuses v\xc3\xa4hendada raiskamist, kulusid ning arendada ettev\xc3\xb5tte ja tarnija vahelisi suhteid selliseks, et nii ostjad kui ka tarnijad saavutaksid vastastikku paremaid tulemusi. Selline tegevus v\xc3\xb5ib kaasa tuua m\xc3\xa4rkimisv\xc3\xa4\xc3\xa4rset kulus\xc3\xa4\xc3\xa4stu (5-25%). Kokkuhoid annab v\xc3\xb5imaluse kasutada raha ja aega m\xc3\xb5ne teise tegevuse jaoks._NEWLINE_Partnerid t\xc3\xb6\xc3\xb6tavad koos \xc3\xbche eesm\xc3\xa4rgi suunas ning see aitab hoida suhteid tarnijate ning kliendi vahel. Samuti v\xc3\xa4henevad inimeste poolt tehtud andmesisestusevead. Sellise lahendusega on kaupa v\xc3\xb5imalik saata suuremates kogustes ning pikema tarneajaga. Nii saab n\xc3\xa4iteks lennutranspordi vahetada m\xc3\xb5ne odavama transpordiliigi vastu. Ajaliselt on tegu pikema perioodiga, kuid rahaliselt on see kasulik. Selline s\xc3\xbcsteem tagab et, kliendil ei saa kaubavarud laost otsa. _NEWLINE_VMI- s\xc3\xbcsteem on kasulik nii tarnijale kui ka kliendile. VMI annab automaatselt \xc3\xbclevaate kliendi kaubavarude vajadusest ja kogustest. Sellega hoitakse \xc3\xa4ra pikad tarneajad ja olukord, kus kliendil ei pruugi vaja minevaid tooteid olemas olla. VMI on kasulik m\xc3\xb5lemale osapoolele ning toob endaga kaasa s\xc3\xa4\xc3\xa4stu nii majanduslikus kui ka ajalises m\xc3\xb5ttes.'